J. Počiatek, minister financií SR: (2009-10-22):
Vážená pani predsedajúca, vážené dámy, vážení páni, budem teda naozaj stručný, len by som chcel pánom z opozície pripomenúť, keď už sa tu bavíme o tom, kto kedy zachytil, že začala kríza. Ja by som vám rád pripomenul vašu takzvanú nejakú programovú konferenciu, či čo ste to mali pred rokom, asi v septembri, keď vláda prvýkrát mimoriadne zasadala dokonca, myslím, že to bolo v sobotu, práve ako už reakcia na začínajúcu krízu, kde vy alebo teda vaši zástupcovia, zástupcovia SDKÚ, jednoznačne tvrdili, že to je len vytváranie akejsi paniky a žiadna kríza nie je. Tie citáty si môžete nájsť v novinách, sú presne zdokumentované. Takže to je na margo toho, kto kedy pochopil, že kríza sa naozaj udiala. Teraz, čo sa týka rozsahu krízy, mne je úplne jasné, že sa vám hodí marketingovo interpretovať tú situáciu, ako keby bola unikátna na Slovensku. Vy ste si naozaj asi nevšimli, že kríza prešla ako tsunami okolo celej zemegule, vzhľadom na to, ako je už dnes medzinárodný obchod zglobalizovaný a dokonca krajiny, ktoré ste nám vy dlhé roky dávali za vzor a to sú hlavne pobaltské krajiny alebo Írsko, ktoré ste stavali na piedestál najdynamickejších a najlepšie zmanažovaných krajín z pohľadu verejných financií, sú dnes v stave najväčšieho úpadku. Mnohé z nich sú na hranici toho a nielen na hranici, ale aj závislé od toho, že jediný, kto im je dnes schopný poskytnúť pomoc, je Medzinárodný menový fond, lebo už nemajú žiadnu inú možnosť ako sa vôbec udržať pred reálnym bankrotom. Tvrdíte, že reakcia vlády v roku 2009 je zlá. Zaujímavé je, že všetky relevantné inštitúcie, ktoré majú so Slovenskou republikou čo do činenia, ako je Medzinárodný fond, Svetová banka, Európska komisia, Európska centrálna banka jasne vo všetkých dokumentoch tvrdia, že fiškálna reakcia vlády v roku 2009 bola adekvátna. Adekvátna v zmysle, že sme zachovali výdavkovú obálku a zachovali sme pôsobenie automatických stabilizátorov na príjmovej strane a toto je považované za správnu a adekvátnu fiškálnu reakciu. Čiže nerozumiem tomu, kde beriete vy tú odvahu tvrdiť, že máte lepší recept ako všetci odborníci všetkých týchto inštitúcií a tvrdíte to, čo tvrdíte. Navyše, ešte by som vás chcel upozorniť, že jeden z faktorov, ktorý zohrával a mal zásadný vplyv na ekonomiku Slovenska v tomto roku, bola aj plynová kríza a viem si predstaviť, že by ste boli schopní tvrdiť, že aj za tú môžeme my. Ale to vieme všetci, že vôbec nie je pravda, práve naopak, je možné, že keby Slovenský plynárenský priemysel nebol tak šmatlavo doslova sprivatizovaný, tak by ani k takejto situácii nemuselo dôjsť. To je úvaha. (Reakcia z pléna.) Vláda počas roku 2009 vykonala množstvo opatrení, ktoré boli zamerané na zmiernenie krízy a vymenujem len niektoré z nich, ako bolo posilnenie kapacity Slovenskej záručnej a rozvojovej banky, práve, aby bolo možné zvýšiť dostupnosť malého a stredného podnikania k úverovým prostriedkom. Taktiež sme navýšili úverovú kapacitu Eximbanky, vykonali množstvo úprav v daňových zákonoch, zvýšili sme nezdaniteľnú časť základu dane, dane z príjmu fyzických osôb, zaviedli sme zamestnaneckú prémiu, ktorá je vysoko hodnotená ako správny smer, skrátenie lehoty nadmerného odpočtu DPH, ochrana vkladov, množstvo iných. Keď vy ste nás ešte minulý rok v septembri obviňovali z toho, že len strašíme, že sem nejaká finančná kríza prichádza, už sme uvažovali nad tým ako sa vyhnúť tej prvej tsunami, ktorá prišla, to bola finančná kríza, čiže ochrana bankových domov kvázi, kde sme pristúpili odvážne ku kroku a zagarantovali sme vklady v plnom rozsahu, čo malo tiež nemalý vplyv na stabilizáciu bankového sektora. A určite sa zhodneme na tom, že bez stabilného bankového sektora žiadna ekonomika nie je schopná prežiť. No ale za akú cenu. Práve dnes sa jasne ukazuje a tie najpozitívnejšie signály sú práve v oblasti stabilizácie v bankovom sektore, kde medzibankové transakcie sa dostávajú k normálnejším hodnotám, ako aj hodnoty úrokových sadzieb za prostriedky a transakcie medzibankové klesajú k úrovniam, ktoré sú už porovnateľné s predkrízovým obdobím, čo je okrem teda mäkkých indikátorov, ktoré naznačujú, že dochádza k oživeniu, toto sú už aj tvrdé dáta, ktoré to potvrdzujú. Takže sme optimisti v tom, že by to najhoršie mohlo byť za nami. Samozrejme, veľkou výzvou do budúcna zostáva, a to nikto nepopiera, počet nezamestnaných a pozrite si štatistiky vo všetkých krajinách. Bohužiaľ, celá Európa prišla o množstvo pracovných miest. Samozrejme, že sa to nijako nemohlo vyhnúť ani Slovenska vzhľadom na našu otvorenosť a pomerne monotónnu štruktúru, ktorá je tiež výsledkom vášho vládnutia a sústredením sa najmä na automobilový priemysel a pomerne malá diverzifikácia priemyslu, ktorá spôsobila to, že tento sektor bol cyklom postihnutý výrazne a ten cyklus sa, samozrejme, do krajiny, kde vyrábame najviac áut pre kapitál, musel prejaviť v takomto prepade, aký tu zažívame. Čiže, na záver len zopakujem. Všetky relevantné inštitúcie zhodne a bez nejakých zložitejších vysvetľovaní tvrdia, že fiškálna reakcia vlády v roku 2009 bola adekvátna. Ďakujem za slovo, skončil som.